# **DECIZIA ETAPEI DE ÎNCADRARE**

## Nr. număr din zz.ll.aaaa

....

Ca urmare a solicitării de emitere a acordului de mediu adresate de **sc ambro sa** , cu sediul în Str. calea unirii, Nr. 24, Suceava , Judetul Suceava, ...., înregistrată la APM Suceava cu nr. 5441/19.05.2017, în baza:

**Hotărârii Guvernului nr. 445/2009** privind evaluarea impactului anumitor proiecte publice şi private asupra mediului, cu modificările şi completările şi ulterioare;

**Ordonanţei de Urgenţă a Guvernului nr. 57/2007** privind regimul ariilor naturale protejate, conservarea habitatelor naturale, a florei şi faunei sǎlbatice, cu modificǎrile şi completǎrile ulterioare, aprobată prin **Legea nr. 49/2011**,

autoritatea competentă pentru protecţia mediului APM Suceava decide, ca urmare a consultărilor desfăşurate în cadrul şedinţei Comisiei de Analiză Tehnică din data de 16.06.2017, că proiectul **“Cresterea eficientei energetice operationale la SC AMBRO SA Suceava prin implementarea unei instalatii de cogenerare de inalta eficienta”** propus a fi amplasat în municipiul Suceava, Calea Unirii, nr.24, judetul Suceava, nu se supune evaluării impactului asupra mediului şi nu se supune evaluării adecvate.

 Justificarea prezentei decizii:

1. Motivele care au stat la baza luării deciziei etapei de încadrare în procedura de evaluare a impactului asupra mediului sunt următoarele:

**1. Caracteristicile proiectului**

 a) proiectul se încadrează în prevederile Hotărârii Guvernului nr. 445/2009, anexa nr. 2, pct. 3, lit.a;

 b) proiectul nu face obiectul prevederilor O.M. nr.19/2010 privind evaluarea adecvata a efectelor potentiale a investitiei asupra ariilor naturale protejate de interes comunitar;

 c) mărimea proiectului: se propune realizarea unei investitii care consta in constructia unei instalaţii de cogenerare, care se prevede a se instala pe amplasamentul societăţii AMBRO S.A. Suceava, aflat în intravilanul municipiului Suceava. Scopul investiţiei este creşterea eficienţei energetice operaţionale şi dezvoltarea durabilă a producţiei de hârtii miez capac pentru confecţionarea cartonului ondulat şi a confecţiilor din carton ondulat. Caracteristicile instalaţiei de cogenerare sunt corelate cu caracteristicile utilităţilor necesare maşinii de hârtie miez-capac, la proiectul de modernizare a staţiei electrice de 6 kV a societăţii, avandu-se în vedere şi racordarea noii instalaţii de cogenerare.

 Energia electrică şi termică generată în instalaţie de cogenerare de înaltă eficienţă va fi consumată integral de către SC AMBRO SA.

*Situatia existenta:*

In prezent AMBRO S.A. Suceava îşi asigură necesarul de energie termică pentru tehnologie prin utilizarea următoarelor cazane:

 Cazan de abur tip **ZFR**-**LOOS** cu caracteristicile :

- Putere termica = 22,875Mwt

- Debit = 35 t/h;

- Presiune = 12 bar;

- Temperatura = 187 0C;

- Randament energetic = 95 %;

- Grad de recuperare condens (realizat) = 85 %;

- Consum de gaze naturale proiect = 2.448 mc/h;

- An de punere in functiune = martie 2011

Cazanul este deservit de o staţie de tratare apa demineralizată, cu filtre anionice şi cationice, cu parametrii :

- Debit ≈ 10t/h;

- Presiune =2bar;

Cazan de abur tip **McBarney** care functioneaza prin coincinerare de deşeuri lemnoase (biomasă) și alte deşeuri tehnologice generate în AMBRO, conf. AIM 2/2013 rev.1 din 11.04.2016.

- Putere termica = 9Mwt

- Debit = 13 t/h;

- Presiune = 12,0 bar;

- Temperatura = 187 °C;

- Randament energetic = 69 %;

- Grad de recuperare (realizat) condens = 64 %;

- Consum de gaze naturale realizat : 2x 275 Nmc/h.

Cazanul este deservit de o statie de tratare apa, de dedurizare, cu filtru cationic, cu parametrii:

- Debit = 2-13 m3/h;

- Presiune = 2 bar;

Fiecare cazan de abur dispune de propria gospodarie de condens.

Energia electrică în cadrul AMBRO S.A. SUCEAVA este asigurată din SEN.

*Lucrari proiectate:*

Proiectul propune implementarea unei unitati de cogenerare de inalta eficienta, **tip d-Turbină de gaze cu recuperare de căldură**, compusa din:

- o unitate de turbină cu gaze, compusă din camera de ardere, turbina propriu-zisă, generatorul electric;

- compresorul de gaze naturale;

- cazanul recuperator de abur fără ardere suplimentară,

având caracteristicile tehnice din tabelul nr.1.

TABEL nr.1

|  |  |
| --- | --- |
| **Caracteristici** | **Valori** |
| Generare de energie electrică (măsurată la bornele generatorului) | 6,41 MWe |
| Generare de energie termică: | 5,51 MWt |
| -abur de 4 bar la 144°C (abur saturat) |  15,6 t |
| Consum de combustibil(gaze naturale) | 19,9 MWt2.033 Nmc/h |
| Randament electric |  38,08 % |
| Randament termic | 46,34 % |
| Randament global |  84,42% |
| Economia de energie primara  |  19,362 % |

Avantajele adoptarii acestei tehnologii constau din:

-Economie semnificativă de combustibil primar faţă de producerea separată a celor două tipuri de energii ;

-Reducerea per global a emisiilor de noxe (gaze cu efect de seră) în mediul înconjurător la nivelul ţării;

-Timp relativ scurt de implementare a investiţiei comparativ cu alte tehnologii de cogenerare-cca. 3 ani ;

-Investiţie specifică relativ mică în comparaţie cu alte soluţii;

-Perioadă relativ scurta de recuperare a investiţiei ;

-Automatizarea completa a instalaţiilor, nefiind necesară supravegherea lor permanentă ;

-Instalaţii compacte, nu necesită spaţii mari de amplasare.

Lucrarile de constructii au ca scop realizarea a doua cladiri:

* Cladirea in care se va amplasa compresorul de gaze;
* Cladirea in care se va amplasa turbogeneratorul, cazanul recuperator de caldura, gospodaria de condens-preparare apa de cazan, statia de dedurizare apa pentru completarea apei de cazan si anexele tehnice. Aceste anexe tehnice vor fi amplasate in aceeasi cladire cu turbogeneratorul şi reprezinta Statia electrica de medie tensiune, celula de montare a postului de transformare, statia electrica de joasa tensiune,camera de comanda si AMC, vestiar pentru personalul de exploatare cu grup sanitar şi duş.

TABEL nr. 2

|  |  |  |  |
| --- | --- | --- | --- |
| **Nr.** | **Denumirea** | **UM** | **Valoarea** |
| **crt.** |  |  |  |
| 1 | **Cladirea compresor de gaze** |
|  | Dimensiuni cladire  | m | 6,25 X 14,625 X 4,60 |
|  | Suprafata construita | mp | 91,41 |
|  | Volumul construit | mc | 420,47 |
|  | Constructie din caramida plina antiexplozie de 37,5 cm grosime cu samburi si centuri din beton armat. Acoperisul se va executa tip terasa necirculabila intr-o panta, alcatuit din chesoane prefabricate din beton armat cu dimensiunile de 6,0 m x 1,5 m. Ferestre cu suprafata mai mare de 0,05% din volumul incaperii. |
| 2 | **Cladirea turbogenerator si cazan recuperator de caldura** |
|  | Dimensiuni cladire  | m | 46,6 X 22,6 x 13,85 (12,75 ;5,35) |
|  | Suprafata construita | mp | 1.053,16 |
|  | Volumul construit | mc | 12.775,73 |
|  | Structura de rezistenta va fi formata din fundatii izolate din blocuri din beton simplu si cuzineti din beton armat, stalpi metalici din profile HEA, acoperisul va fi din ferme metalice transversale din profile laminate.La anexa tehnica situata intre sirurile A si B, axele 1,2,3,4,5,6 ce contin postul trafo, statia de medie tensiune, statia de joasa tensiune, camera de comanda si grupul sanitar se vor executa pereti din caramida plina de 37,5 cm grosime. Acesti pereti se vor tencui si zugravi cu var lavabil pe ambele fete.  |

**Flux tehnologic**

-Gazele naturale (gaz metan) sunt preluate din faţa instalaţiei de reglare a presiunii (SRM), la presiunea de 2-4 bar (g) şi trecute prin compresor, care va ridică presiunea la 15 bar (g).

-Compresorul ( **GBC**-**G**as **B**oost **C**ompressor) antrenat de un motor la curent alternativ de putere medie. Comanda şi controlul compresorului se realizează dintr-un panou de comandă, amplasat în camera de comandă a CHP-ului, care se va amenaja de asemenea lângă clădirea cogenerării.

Compresorul de gaze naturale dispune de o instalaţie de spălare cu apă fierbinte şi caldă, pentru a păstra caracteristicile tehnice şi a-l proteja de coroziune.

Compresorul de gaze naturale se află amplasat într-o incintă de insonorizare, ceea ce asigură un nivel de zgomot de max. 80 dB (A) la 1 m de incintă. La exteriorul clădirii în care se află amplasat compresorul de gaze naturale nivelul de zgomot este cu mult sub 60 dB (A).

-Gazele comprimate sunt trimise prin conducta de gaze de medie presiune la **camera de ardere montată în turbina cu gaze** (**GTGS**-**G**as **T**urbine **G**enerator **S**et).

Turbina cu gaz este proiectată pentru funcționare industrială în instalații de producere energie electrică. Are un singur arbore, în construcție axială și este formată din:

* ansamblul de intrare a aerului;
* ansamblul compresoruluide aer;
* ansamblul difuzorului compresorului;
* ansamblul arzătorului inelar;
* ansamblul turbinei;
* ansamblul difuzorului exhaustorului și
* ansamblul colectorului exhaustorului.

Turbina cu gaze este dotată cu sistem de combustie **DLE (Dry Low Emissions)** pentru reducerea emisiilor de NOx, sistem de monitorizare a vibrațiilor și a temperaturii lagărelor, precum și sistem de monitorizare a temperaturii și presiunii gazelor de ardere.

Turbina antrenează un generator electric răcit cu aer și proiectat pentru pornire automată și pentru oprire după primul semnal. Turbina este livrată cu sistemul de ulei care conține filtre, pompe, armături, sistem de monitorizare a temperaturii și presiunii. Răcirea uleiului se face cu apa dedurizată prin intermediul schimbătoarelor cu plăci.

Arderea gazelor naturale are loc în prezenţa aerului, care este preluat, filtrat şi introdus la compresorul ridicător de presiune, antrenat de axul turbinei. Gazele de ardere rezultate sunt dirijate la rotorul turbinei şi ulterior sunt colectate şi dirijate prin conductă la **cazanul recuperator de căldură**.

- Turbina antrenează **generatorul de energie electrică**, prin intermediul unui sistem de reducere a turaţiei, care asigură reducerea numărului de turaţii de la 22.000 rot/min cât realizează turbina, la 1.500 rot/min necesare generatorului de curent pentru producerea energiei electrice cu frecvenţa de 50 Hz. Energia electrică netă furnizată de generator are 6,3 kV şi cca. 6,41 MWe şi este dirijată prin staţia electrică de 6 kV a beneficiarului către substaţiile de consum de 0,4 kV ale beneficiarului.

Sistemul (**GTGS**) turbină-generator electric-compresor aer de combustie, este montat într-o incintă insonorizată, montată în cladirea cogenerării. La fel ca la compresorul de gaze, nivelul de zgomot la 1 m de incinta de sonorizare este de max. 80 dB (A). Pe acoperişul sistemului turbină-generator de energie electrică este amplasat instalaţia de filtrare a aerului de combustie şi instalaţia de eliminare a aerului de răcire-ventilaţie a sistemului turbină-generator electric, inclusiv camera de comandă.

Instalaţia turbină de gaze-generator dispune de sistem de ungere special pentru reductorul de turaţie, format din pompe de recirculare, rezervor de 240 l de ulei, filtre, conducte etc. De asemenea, dispune de instalaţie pilot de aprindere cu două (2) nivele şi supraveghere flacără, instalaţie de stingere incendiu, sistem de pornire a agregatului turbină –generator electric cu ajutorul unui motor electric, convertor de frecvenţă etc. Pentru lucrările de întreţinere, revizii, incinta de montaj dispune de palane manuale.

- Gazele de ardere rezultă din turbină la o temperatură max. de 375 °C si sunt dirijate la cazanul recuperator de căldură (**HRSG** - **H**eat **R**ecovery **S**team **G**enerator) prin intermediul unui sistem de conducte care sunt dotate cu atenuatoare de vibraţii (3 bucati) şi compensatoare lenticulare. Cazanul de abur este de tipul cu o singură trecere a gazelor de ardere și va fi construit în conformitate cu reglementările PED–EN 12953 (,,CE’’).

 *Cazanul recuperator cuprinde coșul de fum, sistem de monitorizare a temperaturii și presiunii gazelor de ardere și sistemul de ardere.*

Evacuarea purjei și golirea de avarie aferente cazanelor recuperatoare se face într-un expandor de purjă continuă având o presiune de 6 bar, iar drenajele într-un expandor de drenaje atmosferic.

 Apa necesară producerii aburului în cazanul recuperator este preparată în cadrul unei stații de dedurizare, unde aceasta este tratată corespunzător, în scopul obținerii indicilor de calitate (pentru apa de cazan) prescriși în normativele tehnice în vigoare.

 Gazele arse provenite de la turbină produc un debit maxim de ~ 17 to/h abur saturat.

 Gazele de ardere reziduale, cu o temperatură de cca. 85-90°C, la ieşirea din cazanul recuperator de căldură sunt dirijate la coşul instalaţiei, care are Ø1400 mm şi H=25 m.

 Cazanul recuperator de căldură, se alimentează cu apă la temperatura de 95 °C, apă dedurizată care se obţine din condensul recuperat din instalaţiile industriale şi care se completează cu apă dedurizata. Dedurizarea apei de adaos şi de alimentare a cazanului se va realiza pe instalaţie chimică de dedurizare existentă a instalaţiei de cogenerare.

 Alimentarea cazanului se realizează cu ajutorul a două pompe de alimentare aflate de asemenea în dotarea cazanului recuperator de căldură, degazarea apei de alimentare fiind realizata in degazorul cazanului.

 Supravegherea funcţionării cazanului recuperator de căldură se face de la un panou de comandă care se va amplasa în camera de comandă a CHP-ului. Dacă debitul de gaze arse este prea mare pentru cerințele de abur la consumatori, există posibilitatea reglării clapetei de gaze arse, astfel încât să direcționeze parte din debitul de gaze arse direct în coșul de bypass astfel se reduce producția de abur în funcție de nevoile consumatorului.

 Centrala termică actuală va fi alimentată cu energie electrică de la staţia electrică de 6 kV a societăţii, prin intermediul unui cablu electric subteran, care vine la transformatorul electric care asigura energia electrică de 0,4 kV, amplasat lîngă centrala termică. Prin intermediul acestei staţii se va face alimentarea noii instalaţii CHP.

Energia electrică produsă şi ajunsă la staţia electrică de 6,0 kV din cadrul societăţii, este distribuită prin intermediul circuitelor electrice şi substaţiilor la nivelul fiecărei instalaţii consumatoare. Necesarul suplimentar de energie electrică, estimat la cca. 0,4 MW conform Studiului de Fezabilitate, se va asigura din Sistemul Energetic Naţional.

d) *cumularea cu alte proiecte*

 Prin implementarea acestui proiect, cererile de abur şi energie electrică la SC AMBRO SA, vor fi asigurate astfel:

- cererea de abur va fi acoperită parţial din instalaţia de cogenerare. Diferenţa dintre cantitatea de abur livrat din instalaţia de cogenerare şi valoarea cererii va fi asigurată din cazanele actuale.

- cererea de energie electrică va fi acoperită parţial din instalaţia de cogenerare. Diferenţa dintre cantitatea de energie electrică livrată din instalaţia de cogenerare şi valoarea cererii va fi asigurată din SEN.

Instalaţiile **CHP** (**C**ombinet **H**eat and **P**ower) sunt instalaţii care utilizează cel mai eficient combustibilii pentru producerea de energie electrică şi energie termică, la care emisiile de gaze poluante sunt mai mici decât suma emisiilor de gaze poluante de la instalaţiile separate de producere a energiei termice şi a energiei electrice; turbina cu gaze este dotată cu sistem de combustie **DLE (Dry Low Emissions)** pentru reducerea emisiilor de NOx, sistem de monitorizare a vibrațiilor și a temperaturii lagărelor, precum și sistem de monitorizare a temperaturii și presiunii gazelor de ardere, pentru a nu avea cresteri semnificative de poluanti in aer.

 In ceea ce priveste consumul de apa, asigurata din reteaua SC AMBRO SA, nu va exista un consum suplimentar de apa industriala pentru dedurizare şi obtinerea apei de alimentare a cazanului recuperator de caldura, fata de situatia actuala, productia de abur realizată în ambele situaţii fiind comparabilă.

e) *utilizarea resurselor naturale*: Pentru producerea energiei electrice şi energiei termice, societatea va utiliza gazele naturale pe care le va prelua din reţeaua locala de gaze. Se estimează un consum de cca. 2033 Nmc/h.

*Utilităţile necesare pentru organizarea de şantier:*

1. Apa industrială necesară in perioada de constructie si de funcţionare a instalaţiei CHP se va asigura de la reţeaua societăţii SC AMBRO SA.
2. Energie electrica - pe perioada implementarii proiectului, va fi asigurata din reteaua electrica a SC AMBRO SA.
3. Evacuare ape uzate - Clădirea centralei termice va dispune de canalizare interioară pentru apele menajere şi de canalizare pentru apele uzate tehnologice. Aceste ape uzate vor fi dirijate către canalul existent în zonă, unde se vor amesteca cu apele pluviale colectate de pe acoperişurile noilor instalaţii.

*Deşeuri:* Principalele categorii de deşeuri care vor rezulta din activitatea de execuţie a proiectului sunt:

1.pulberi ciment de la operaţiile de construcţii şi finisaje;

2.pământul în exces de la operaţiile de săpături

Pe toată durata execuţiei, aceste deşeuri rezultate vor fi transportate de pe terenul pe care se implementeaza proiectul, la un depozit autorizat de deşeuri, prin grija constructorului.

*f) emisiile poluante, inclusiv zgomotul şi alte surse de disconfort*:

- pe perioada derularii lucrarilor de executie pot aparea emisii:

- pulberi ciment de la operaţiile de construcţii şi finisaje;

- noxe de la mijloacele de transport a materialelor;

- pulberi pământ de la operaţiile de săpături;

Aceste emisii au un caracter provizoriu, in intervale mici de timp, luandu-se masuri pentru reducerea acestora (stropiri, program de lucru adaptat pentru executia lucrarilor si operatiuni de transport, folosirea unor mijloace de transport performante, etc).

- în perioada lucrărilor de construire, zgomotul va fi generat de utilajele de excavatie şi mijloacele de transport si se va avea in vedere utilizarea unor utilaje silentioase, cu un grad ridicat de fiabilitate si randament ridicat;

*g) riscul de accident*: pe perioada execuţiei şi funcţionării obiectivului este redus, nu se utilizează substanţe periculoase, alimentarea utilajelor cu carburanţi se face numai la staţiile de distribuţie carburanţi autorizate

**2. Localizarea proiectului**

2.1 *utilizarea existentă a terenului*: conform certificatului de urbanism nr.264/15.03.2016, terenul destinat constructiei ce face obiectul prezentei documentatii tehnice este proprietate privata a SC AMBRO SA si este situat in intravilanul municipiului Suceava.

2.2 *relativa abundenţă a resurselor naturale din zonă, calitatea şi capacitatea regenerativă a acestora:* nu este cazul

*2.3 capacitatea de absorbţie a mediului, cu atenţie deosebită pentru:*

a) zonele umede – nu este cazul;

b) zonele costiere – nu este cazul;

c) zonele montane şi cele împădurite – nu este cazul;

d) parcurile şi rezervaţiile naturale – nu este cazul;

e) ariile clasificate sau zonele protejate prin legislaţia în vigoare, cum sunt: zone de protecţie a faunei piscicole, bazine piscicole naturale şi bazine piscicole amenajate – nu este cazul.

f) zonele de protecţie speciale – nu este cazul;

g) ariile în care standardele de calitate a mediului stabilite de legislaţia în vigoare au fost deja depăşite – nu este cazul;

h) peisajele cu semnificaţie istorică, culturală şi arheologică – nu este cazul;

i) ariile dens populate – lucrările propuse se află in intravilanul municipiului Suceava.

**3. Caracteristicile impactului potenţial**

*a). Extinderea impactului, aria geografică şi numărul de persoane afectate* – lucrările ce urmează a fi executate nu vor avea un impact negativ asupra factorilor de mediu şi nu vor crea un disconfort pentru populaţie pe perioada execuţiei lucrărilor;

*b). Natura transfrontieră a impactului* – lucrările propuse nu au efecte transfrontieră;

*c). Mărimea şi complexitatea impactului* - impactul va fi redus, atât pe perioada execuţiei proiectului, cât şi în perioada de funcţionare.

*d). Probabilitatea impactului* – impact redus, pe perioada de execuţie şi în perioada de funcţionare a obiectivului;

*e). Durata, frecvenţa şi reversibilitatea impactului* – impact redus, pe perioada de execuţie şi în perioada de funcţionare a obiectivului.

II. Motivele care au stat la baza luării deciziei etapei de încadrare în procedura de evaluare adecvată sunt următoarele: nu este cazul.

**Condiţiile de realizare a proiectului:**

- investiţia se va realiza cu respectarea documentaţiei tehnice depuse precum si a legislaţiei de mediu în vigoare şi a avizelor menţionate în Certificatul de urbanism nr. 264/15.03.2016, emis de Primaria municipiului Suceava.

- conform art. 22, alin 1 din HG nr. 445/2009, în situaţia în care, după emiterea acordului de mediu şi înaintea obţinerii aprobării de dezvoltare, proiectul a suferit modificări, titularul proiectului este obligat să notifice în scris autoritatea pentru protecţia mediului emitentă asupra acestor modificări;

- se vor respecta cu stricteţe limitele şi suprafeţele de lucru, modul de depozitare a materialelor şi a rutelor alese pentru transport.

- se vor amenaja locuri de stocare în condiţii de siguranţă pentru mediu şi sănătatea umană a deşeurilor ce vor rezulta din executarea lucrărilor şi se va asigura gestionarea corespunzătoare a acestora în conformitate cu prevederile Legii nr. 211/2011. Deşeurile reciclabile colectate pe categorii, conform prevederilor legale, se vor valorifica către firme specializate în colectare/reciclare.

- nivelul de zgomot generat de desfăşurarea lucrărilor se va încadra în prevederile STAS 10009/1988 - acustica urbană;

- la finalizarea lucrărilor se vor îndepărta resturile de materiale şi se va reface cadrul natural afectat de execuţia lucrărilor; toate suprafeţele de teren afectate vor fi refăcute şi redate la folosinţa iniţială;

- neafectarea calităţii factorilor de mediu pe perioada derulării lucrărilor investiţiei şi după punerea în funcţiune a obiectivului;

- centrala va fi astfel exploatată încât emisiile de noxe la coş să respecte urmatoarele valori limită de emisie, definite la temperatura de 273,15 K, presiune de 101,3kPa si un continut standardizat de O2 de 15%:

|  |  |  |
| --- | --- | --- |
| **Indicator** | **UM** | **Valori limita de emisie** |
| NOX  | mg/Nm3 | 50 |

Obs. Aceste valori limita se aplica doar la o incarcare de 70%.

- monitorizarea emisiilor de poluanti se va face anual

- amplasarea planului de prelevare probe se va face cu respectarea standardelor în vigoare (EN14181:2004 Stationary source emissions-Quality assurance of automated measuring system; EN15259:2007 Air quality-Measurement of stationary source emissions-Requirements for measurement section and sites and for the measurement objective, plan and report; etc); dimensiunile cosului, Ø=1400mm şi H=25m, permit respectarea standardelor în vigoare cu privire la dispunerea planului de prelevare pe cosul de dispersie ( 5 diametre hidraulice in amonte si 2 in aval ).

- se vor obţine toate avizele prevăzute în certificatul de urbanism;

 - la finalizarea lucrarilor se va intocmi documentatia tehnică pentru revizuirea autorizatiei integrate de mediu;

**Condiţii impuse pentru organizarea de şantier**:

 - se va avea în vedere execuţia rapidă a lucrărilor şi încadrarea în termenul de realizare a investiţiei,

- utilajele de construcţii se vor alimenta cu carburanţi numai de la staţii de distribuţie carburanţi autorizate;

- întreţinerea utilajelor/mijloacelor de transport (spălarea lor, efectuarea de reparaţii, schimburile de ulei) se vor face numai la service-uri autorizate;

- titularul are obligaţia de a urmări modul de respectare a legislaţiei de mediu în vigoare pe toată perioada de execuţie a lucrărilor şi să ia toate măsurile necesare pentru a nu se produce poluarea apelor subterane, de suprafaţă, a solului sau a aerului.

Titularul proiectului are obligaţia de a notifica Agenţia pentru Protecţia Mediului Suceava dacă intervin elemente noi necunoscute şi asupra oricărei modificări ale condiţiilor care au stat la baza emiterii prezentei, înainte de realizarea modificării.

Prezenta decizie se poate revizui, în cazul în care se constată apariţia unor elemente noi, necunoscute la data emiterii .

Prezenta decizie este valabilă pe toată perioada de aplicare a proiectului.

Se va anunţa Agenţia pentru Protecţia Mediului Suceava data începerii şi finalizării lucrărilor de execuţie pentru verificarea respectării tuturor condiţiilor impuse. Procesul verbal întocmit la finalizarea lucrărilor se anexează şi face parte integrantă din procesul verbal de recepţie la terminarea lucrărilor.

 Prezenta decizie poate fi contestată în conformitate cu prevederile Hotărârii Guvernului nr. 445/2009 şi ale Legii contenciosului administrativ nr. 554/2004, cu modificările şi completările ulterioare.

**DIRECTOR EXECUTIV**

 **Şef serviciu**

 Întocmit,